Уважаеми студенти,

Представените в настоящия лекционен курс данни за SARS-CoV-2 са актуални към 14.04.2020 г. Тъй като светът се сблъсква с този инфекциозен причинител едва от няколко месеца, все още има много неизвестни относно патогенезата, лечението, изграждането на индивидуален и колективен имунитет и възможностите за създаване на ваксина. Така напр. опитът показа, че някои от терапевтичните стратегии – и в частност тези, прилагани при изкуствена белодробна вентилация на пациенти с ARDS, не работят добре и дори могат да се окажат вредни при пациенти с COVID-19. Възможно е, освен познатата ни вирусна репликация и „цитокинова буря“, в патогенезата да участват и други фактори, обуславящи тежка десатурация при не толкова тежко белодробно засягане. Последни проучвания докладват за свързване на протеини на вируса с железния йон от хема на хемоглобина, което резултира в две посоки: нарушен транспорт на О2 към тъканите и нарушено тъканно дишане, от една страна, и натрупване на йонизирано желязо в белите дробове и други органи, водещо до висок оксидативен стрес и включване на възпалителната каскада.

На етапа, в който организираме настоящия лекционен курс, няма установен медикамент, който етиологично и специфично да лекува вирусната инфекция COVID-19. Разработването на ваксини е в ход и вероятно появата им на пазара и масовото им приложение ще променят значително както разпространението, така и клиничните характеристики на заболяването.

В тази връзка, напълно възможно е част от предоставената ви информация в трите лекции да не е актуална само след няколко седмици или месеци. Съветът ми е да следите новостите, да надграждате информацията с данните от излизащи нови и нови проучвания и ръководства, както и със споделения опит на колегите по света в битката с това тежко и понякога фатално заболяване.

*Д-р Весела Томова, д.м.,*

*специалист по вътрешни болести и кардиология,*

*асистент към КПВБ, МУ - Плевен*